ราคาทองคำปิดพุ่งกว่า 15 ดอลล์ ก่อนตลาดรู้ผลประชุมเฟด
สัญญาทองคำตลาดนิวยอร์กปิดพุ่งขึ้นเมื่อคืนนี้ (16 ธ.ค.) ก่อนที่นักลงทุนจะทราบผลการประชุมของธนาคารกลางสหรัฐ (FED) โดยตลาดทองคำนิวยอร์กได้ปิดทำการซื้อขายก่อนที่เฟดจะแถลงมติการประชุม
17 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 15.2 ดอลลาร์ หรือ 1.43% ปิด (16 ธ.ค.) ที่ระดับ 1,076.80 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 47.8 เซนต์ หรือ 3.47% ปิดที่ 14.248 ดอลลาร์/ออนซ์, สัญญาพลาตินัมส่งมอบเดือนม.ค.พุ่งขึ้น 20.2 ดอลลาร์ หรือ 2.36% ปิดที่ 876.00 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 5 ดอลลาร์ หรือ 0.9% ปิดที่ 571.95 ดอลลาร์/ออนซ์
นักลงทุนจับตาดูผลการประชุมเฟดซึ่งจะมีการประกาศผลภายหลังจากที่ตลาดปิดทำการไปแล้ว โดยมีกระแสคาดการณ์เป็นวงกว้างว่า เฟดจะปรับขึ้นอัตราดอกเบี้ย 0.25% ในประชุมครั้งนี้ หลังจากมีข้อมูลที่บ่งชี้ถึงความแข็งแกร่งของเศรษฐกิจสหรัฐ
คณะกรรมการกำหนดนโยบายการเงิน (FOMC) ของเฟดมีมติเป็นเอกฉันท์ให้ปรับขึ้นอัตราดอกเบี้ยระยะสั้น 0.25% อยู่ในช่วง 0.25-0.50% โดยเป็นการปรับขึ้นอัตราดอกเบี้ยครั้งแรกนับตั้งแต่เดือนมิ.ย.2006 การประกาศขึ้นอัตราดอกเบี้ยของเฟดส่งผลให้สัญญาทองคำร่วงลงในการซื้อขายทางระบบอิเล็กทรอนิก โดยสัญญาทองคำได้ร่วงลงหลุดระดับ 1,070 ดอลลาร์/ออนซ์